Predkladacia správa

Dňa 11.9. 2007 sa v Ľubľane uskutočnili rokovania slovenskej delegácie vedenej štátnou tajomníčkou MZV SR O. Algayerovou s cieľom informovať o stave príprav SR na zavedenie eura, získať politickú podporu najvyšších predstaviteľov pre vstup SR do eurozóny a prediskutovať proces prijatia eura v Slovinsku. Členmi delegácie boli aj I. Barát, splnomocnenec vlády SR pre zavedenie eura a V. Ostrožlík, viceguvernér NBS. Slovenská delegácia uskutočnila pracovné rokovania na Ministerstve financií Slovinska (MF Slovinska), v Národnej banke Slovinska (NBSI) a u Združenia spotrebiteľov Slovinska (ZSS).  

Počas rokovaní so slovinskými partnermi O. Algayerová zdôraznila, že SR odmieta diskusiu o spochybňovaní maastrichtských kritérií pre zavedenie eura. Vláda SR vyvíja maximálne úsilie, aby ich splnila a zabezpečila ich dodržiavanie aj po vstupe SR do eurozóny.  

Konzultácie slovenskej delegácie k problematike zavedenia eura v Slovinsku možno hodnotiť ako úspešné. Slovinská strana sa podelila o cenné skúsenosti s procesom zavádzania eura v Slovinsku. Slovinské skúsenosti sú v mnohom využiteľné pre SR. Slovinská strana odporučila, aby SR intenzívne komunikovalo s Európskou komisiou, Európskou centrálnou bankou a Európskym parlamentom. Dôležité sú taktiež konzultácie v členských krajinách eurozóny. Problémy, ktoré sa vyskytnú, je treba riešiť, pričom nie je prospešné problémy nahradiť politickým lobingom.
 
Veľkú pozornosť je potrebné venovať procesu prípravy Konvergenčnej správy o stave plnenia maastrichtských kritérií pre zavedenie eura v SR. Správa predstavuje hlavný dokument, na základe ktorého členské krajiny eurozóny budú rozhodovať o tom, či umožnia zavedenie eura v SR ku dňu 1. 1. 2009. 

Materiál nebol predmetom medzirezortného pripomienkového konania.